FIFA: kohtunikud võivad diskrimineerimist märgates mängu katkestada | Jalgpall | ERR
FIFA: kohtunikud võivad diskrimineerimist märgates mängu katkestada ({{commentsTotal}})
{{1497513780000 | amCalendar}}
Rahvusvaheline jalgpalliliit FIFA andis teada, et laupäeval Venemaal algaval maailmajagude karikaturniiril on väljakukohtunikele antud õigus matš peatada, kui nad tunnetavad fännide poolt mängijate diskrimineerimist.
Protseduuri kohaselt võib kohtunik mängu seisma panna ning valjuhääldite kaudu paluda pealtvaatajatel mängijate diskrimineerimise lõpetada. Kui olukord sellest ei muutu, siis võib õigusemõistja kohtumise mõneks ajaks pooleli jätta ja hiljem jätkata või raskematel juhtudel sootuks katkestada.
Lisaks on FIFA palganud ka "diskrimineerimise vastased ametnikud", kes saadetakse publiku hulka olukorda kaardistama ja keelatud käitumist avastama.
"Need on murrangulised muudatused ülemaailmses võitluses diskrimineerimise vastu, mis saavad tänavuse maailmajaguse karikaturniiri põhitunnuseks," vahendas Reuters FIFA presidendi Gianni Infantino sõnu.
"Meie poolt ellu kutsutud reeglid aitavad kohtunikel ja matši teenindavatel ametnikel ennetada ja võidelda diskrimineeriva käitumisega ning tagavad staadionil ausa ja austusväärse õhkkonna," lisas FIFA juht.
ETV keskendub suvel jalgpallile, kergejõustikule, autorallile ja sõudmisele
Saksamaa peatreener laseb staarid maailmajagude karikaturniiriks puhkusele